NEUVOSTON DIREKTIIVI,

annettu 30 päivänä toukokuuta 1972,

teollisuuden ja pienteollisuuden yhteensovitetuista suhdannetilastoista (72/211/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 213 artiklan,

ottaa huomioon komission ehdotuksen,

sekä katsoo, että

komissiolla on sille perustamissopimuksessa annettujen tehtävien suorittamiseksi oltava käytettävissään yhtenäiset ja valtioiden kesken vertailukelpoiset tilastotiedot jäsenvaltioiden teollisuuden ja pienteollisuuden taloudellisesta tilanteesta,

suhdanteiden ja talouskehityksen tarkkailua varten kerättävissä tilastoissa on huomattavia aukkoja, kuten neuvosto totesi 28 päivänä heinäkuuta 1966 jäsenvaltioille antamassaan suhdannetilastojen parantamiseksi tehdyssä suosituksessa eräiksi toimenpiteiksi ja korosti parannusten tarvetta; suhdannepoliittinen komitea totesi suositusta koskevassa, 22 päivänä heinäkuuta 1969 antamassaan lausunnossa, että eräät suosituksessa esitetyt ehdotukset oli jo pantu täytäntöön, mutta eräitä erittelyjen ja suhdannepolitiikan kannalta olennaisia tilastotietoja - erityisesti teollisuutta koskevia - ei vieläkään ollut saatavilla useimmissa jäsenvaltioissa; komitea viittasi sen vuoksi eräisiin neuvoston suosituksessa tarkoitettuihin teollisuuden tilastotietoihin, jotka olisi kerättävä ensin pohjaksi kuukausittaisille suhdannetilastoille ja joilla saataisiin olemassa olevat aukot ainakin osittain täytetyiksi,

tilastojen perusteella ei voi tehdä merkitseviä vertailuja, elleivät ne pohjaudu yhteensovitettuihin määritelmiin ja menetelmiin,

lisääntyvä kansainvälinen kanssakäyminen ja keskinäinen riippuvuus, ei vain teollisuus- ja pienteollisuusyrityksissä sekä kilpailevilla markkinoilla, vaan myös liiketoiminnan edellytyksissä ja olosuhteissa sekä talouspolitiikassa, edellyttää nyt tilastotietojen keräämistä teollisuudesta ja pienteollisuudesta yhteisöjen suhdanne- ja talouskehityksen tarkastelemiseksi; näistä tilastoista saadaan myös korvaamatonta tietoa lyhyen aikavälin talouspolitiikan yhteensovittamisesta keskipitkän aikavälin taloudellisten tavoitteiden kanssa, ja

lyhyen ajan teollisuus- ja pienteollisuustilastoista odotetaan myös saatavan runsaasti tietoa talouden yleisen kehityssuunnan ja taloussuhteiden kokonaistarkastelua varten, mutta myös tietoa eri teollisuudenalojen suhdannekehityksen suunnasta; niiden avulla tulisi sen vuoksi voida eritellä yhteisöjen tietyillä markkinoilla vallitsevia häiriöitä ja poikkeamia ja tästä syystä tilastot on luokiteltava teollisuudenaloittain,

ON ANTANUT TÄMÄN DIREKTIIVIN:

1 artikla

Jäsenvaltioiden on teknisessä yhteistyössä komission kanssa toteutettava kaikki tarvittavat toimenpiteet yhteensovitettuihin määritelmiin ja menetelmiin pohjautuvien teollisuuden ja pienteollisuuden suhdanne- ja talouskehityksen seuraamista varten tarvittavien määrällisten tilastotietojen keräämiseksi. Valmistelutyö on saatava päätökseen vuoden 1972 loppuun mennessä, jotta ensimmäiset tulokset voidaan toimittaa komissiolle.

2 artikla

Tilastojen on katettava sellainen teollisuustoiminta, joka on lueteltu Euroopan yhteisöjen taloudellisen toiminnan nimikkeistön (NACE, vuoden 1970 painos) 1-4 pääluokissa. Niiden on katettava vähintään 20 henkeä työllistävät yritykset. Jotta tulokset saataisiin nopeasti käyttöön, yksittäiset perustiedot voidaan kerätä edustavuusperiaatteella.

Tilastoyksikön on oltava tulosyksikkö. Yhteisöjen käyttöä varten tilastot on laadittava NACE-luokitukseen perustuvaan muotoon.

3 artikla

Kyseisissä tilastoissa, jotka jaotellaan teollisuudenaloittain ja ryhmitellään suhdanne- ja talousanalyysin kannalta merkittävimmiksi päätuotantoaloiksi kuten:

- investointitavaroita tuottava teollisuus;

- kulutustavaroita tuottava teollisuus;

- välituotteita ja puolivalmisteita tuottava teollisuus;

on annettava tiedot seuraavista muuttujista:

- kuukausittain:

1. teollisuustuotannon indeksiluvut,

2. liikevaihto,

3. saadut tilaukset jaoteltuina kotimaisiin ja vientitilauksiin;

- aluksi ainakin neljännesvuosittain:

4. bruttopalkat,

5. henkilöstön määrä, mukaan lukien myös työntekijät,

6. tehdyn työn määrä.

Edellä 3 kohdassa tarkoitettu tilaukset käsittävä tilasto koskee vain niitä teollisuudenaloja, joilla tilausten seuraaminen antaa markkinatilanteen ja tuotannon kehityksen tarkastelun kannalta merkittävää tietoa.

Tämänkaltaisia aloja, jotka kaikkien jäsenvaltioiden on katettava yhdenmukaisesti, ovat seuraavat teollisuudenalat: metalleja jalostava teollisuus (NACE 31-37), tekstiiliteollisuus (NACE 43), tekokuituteollisuus (NACE 26), jalkine- ja vaatetusteollisuus (NACE 45), puu- ja puuhuonekaluteollisuus (NACE 46), paperi- ja paperituoteteollisuus (NACE 471 ja 472).

4 artikla

Myöhemmin annettavassa neuvoston direktiivissä määritetään yhteensovitettujen määritelmien ja menetelmien pohjalta ne toimenpiteet, jotka on toteutettava rakennusteollisuuden talous- ja suhdannekehityksen tutkimiseksi tarvittavien tilastojen laatimiseksi käyttäen tarvittaessa muita kuin 3 artiklassa mainittuja muuttujia, sekä määritetään kunkin tilaston tuottamisen jaksot.

5 artikla

Jäsenvaltioiden on toteutettava kaikki aiheelliset toimenpiteet rajoittaakseen katsausten laatimisen sekä tietojen käsittelyn ja laskennan vaatiman ajan mahdollisimman lyhyeksi, jotta tilastotiedustelujen tulokset olisivat mahdollisimman nopeasti komission käytettävissä.

6 artikla

Tilastotietojen keräämisestä jäsenvaltioissa aiheutuvat kustannukset katetaan kansallisin valtion talousarvioon sisältyvin varoin.

7 artikla

Tämä direktiivi on osoitettu kaikille jäsenvaltioille.

Tehty Brysselissä 30 päivänä toukokuuta 1972.

Neuvoston puolesta

Puheenjohtaja

J. P. BUCHLER